ແຂວງສາລະວັນຕ້ອນຮັບການມາຢ້ຽມຢາມ ແລະ ເຮັດວຽກຂອງ ທ່ານ ສຈ.ປອ ກິແກ້ວ ໄຂຄໍາພິທູນ ຄະນະເລຂາທິການສູນກາງພັກ, ຫົວໜ້າຄະນະໂຄສະນາ -ອົບຮົມສູນກາງພັກ
ໃນຕອນເຊົ້າ ເວລາ 8:00 ວັນທີ 22 ກຸມພາ 2018 ທີ່ຜ່ານມາ ແຂວງສາລະວັນໄດ້ຕ້ອນຮັບ ທ່ານ ສຈ.ປອ ກິແກ້ວ ໄຂຄຳພິທູນ ເລຂາທິການສູນກາງພັກ, ຫົວໜ້າຄະນະໂຄສະນາອົບຮົມສູນກາງພັກ ພ້ອມດ້ວຍຄະນະ ທີ່ເດີນທາງມາ ຢ້ຽມຢາມ ແລະ ເຮັດວຽກຢູ່ແຂວງ ສາລະວັນ ໃຫ້ກຽດຕ້ອນຮັບໂດຍທ່ານ ສີສຸວັນ ວົງຈອມສີ ກຳມະການສູນກາງພັກ, ເລຂາພັກ – ເຈົ້າແຂວງໆສາລະວັນ ພ້ອມດ້ວຍຄະນະ.
ໃນໂອກາດເຄື່ອນໄຫວຢ້ຽມຢາມແຂວງສາລະວັນຄັ້ງນີ້ ທ່ານ ສຈ.ປອ ກິແກ້ວ ໄຂຄຳພິທູນ ໄດ້ພົບປະກັບຄະນະພັກ, ຄະນະປົກຄອງແຂວງ, ເລຂາພັກ 8 ຕົວເມືອງ ແລະ ພະນັກງານຫຼັກແຫຼ່ງ ອ້ອມຂ້າງແຂວງ ຢູ່ທີ່ຫ້ອງປະຊຸມສະໂມສອນໃຫ່ຍຂອງແຂວງສາລະວັນ, ໄດ້ຮັບຟັງການລາຍງານສະພາບການພັດທະນາວຽກງານຮອບດ້ານໂດຍຫຍໍ້ຂອງແຂວງໃນໄລຍະຜ່ານມາ ຈາກທ່ານ ເລຂາພັກ – ເຈົ້າແຂວງໆສາລະວັນ, ເຊິ່ງໄດ້ຕີລາຄາວ່າ: ແຂວງສາລະວັນມີຄວາມສະຫງົບໂດຍພື້ນຖານ, ເສດຖະກິດມີການຂະຫຍາຍຕົວຢ່າງຕໍ່ເນື່ອງ, ພື້ນຖານໂຄງລ່າງມີການປັບປຸງ ແລະ ກໍ່ສ້າງຂຶ້ນໃໝ່. ຈາກນັ້ນ ທ່ານ ສຈ.ປອ ກິແກ້ວ ໄຂຄຳພິທູນ ຄະນະເລຂາທິການສູນກາງພັກ, ຫົວໜ້າຄະນະໂຄສະນາອົບຮົມສູນກາງພັກ ກໍໄດ້ໃຫ້ກຽດໂອ້ລົມ ໂດຍຍົກໃຫ້ເຫັນບົດບາດການນຳພາຂອງພັກທີ່ນັບມື້ສູງເດັ່ນຂື້ນໃນເວທີສາກົນ, ຍົກໃຫ້ເຫັນ ບົດບາດ ຄວາມສຳຄັນ ຂອງວຽກງານການເມືອງ – ແນວຄິດ, ບັນຫາສິ່ງທ້າທາຍ ແລະ ໜໍ່ແໜງຂອງປະກົດການຫຍໍ້ທໍ້ຂອງສັງຄົມໃນປັດຈຸບັນ ແລະ ອະນາຄົດ, ບັນຫາການເຊື່ອມໂຍງ ເສດຖະກິດຕະຫຼາດ ກັບສາກົນ, ຕໍ່ກັບບັນຫາດັ່ງກ່າວ ທ່ານໄດ້ຮຽກຮ້ອງ ມາຍັງຄະນະພັກທີ່ນຳພາໃນແຕ່ລະຂົງເຂດ, ສະມາຊິກພັກ ແຕ່ລະສະຫາຍ ຕ້ອງຍົກສູງ ບົດບາດການນຳພາ ແລະ ເຊີດຊູຄວາມເປັນເຈົ້າການ ຖືເອົາວຽກງານ ການເມືອງແນວຄິດ ເປັນບັນຫາສຳຄັນ, ຕິດພັນກັບທຸກໜ້າທີ່ວຽກງານ ແລະ ພຶດຕິກຳຕົວຈິງ, ກໍາແໜ້ນ ຫາງສຽງສັງຄົມ, ຄົ້ນຄວ້າແກ້ໄຂ ແລະ ຖອດຖອນບົດຮຽນໃນການຈັດຕັ້ງປະຕິບັດ ປັບປຸງໃຫ້ສອດຄ່ອງໃນແຕ່ລະໄລຍະ. ຮັບປະກັນໃຫ້ການປະຕິບັດໜ້າທີ່ວຽກງານຂອງພະນັກງານ -ສະມາຊິກພັກ ຖືກຕ້ອງ ຕາມແນວທາງ ແລະ ມີຜົນສຳເລັດຕາມລະດັບຄາດໝາຍ.